મને તેમની દલીલના કેટલાક મુદ્દાઓ બિનતાર્કિક અને વજૂદ વગરના લાગ્યા હતા. ચર્ચામાં ભાગ લઈ મેં મારી દલીલ રજૂ કરી હતી, પણ ચોક્કસ ધ્યેય સાથેના આરંભેલા યુદ્ધમાં હંમેશા કલ્યાણનું ગળું દબાવી દેવામાં આવતું હોય છે, તેમ પરિવર્તનના નામે યોજેલા સેમિનારમાં ચાલતું હતું. વક્તા શ્રીના મતે ખાસ શાળાઓ કોઈ પરિણામો આપી શકી નથી. તેથી સમાવર્તી શિક્ષણ પ્રજ્ઞાચક્ષુ બાળકોના સર્વાંગી વિકાસ માટે તેના વિકલ્પ તરીકે અપનાવવું પડશે. તેમણે પોતાના વક્તવ્યમાં કહ્યું હતું કે,પ્રજ્ઞાચક્ષુ બાળક ખાસ શાળામાં વ્યક્તિત્વ વિકાસને લગતી કેળવણીથી તદ્દન વંચિત રહી જાય છે. પરિણામે તેને સામાન્ય સમાજની મુખ્ય ધારામાં સમાયોજન સાધવામાં અનેક સમસ્યાઓનો સામનો કરવો પડે છે. કેટલીક કેળવણીના અભાવે તે નોકરી ધંધામાં પણ ધાર્યા પરિણામો આપી શકતા નથી. તેથી શિક્ષણની નવી પ્રણાલી  અપનાવવી પડશે. વળી બ્રેલની સાથોસાથ અવનવા ફોર્મેટમાં શૈક્ષણિક સામગ્રી તૈયાર કરવી પડશે. ઇ–બુક પર ભાર મૂકી તેમણે અંધજનોને શિક્ષણ આપતી ખાસ સંસ્થાઓને ઉદ્દેશીને આહવાન કર્યું હતું. બદલાતા સમયમાં ખાસ શાળાઓએ પોતાની ભૂમિકા બદલવી પડશે. સમાવર્તી શિક્ષણ માટે પ્રજ્ઞાચક્ષુ બાળકોને તાલીમબદ્ધ કરવા પડશે. જરૂરી સાધન સામગ્રી અને ઇ- બુક ફોર્મેટમાં પુસ્તકો પુરા પાડવા પડશે. ડૉ. હોમિયાર મોબેદજીની દલીલ સમુદ્રના કિનારે બેસી, સમુદ્રની ઉંડાઈ વિશે અનુમાન બાંધવા જેવી મને લાગી હતી.